૧૪ વર્ષની વયે કોઇ છોકરીની ખોટે-ખોટી ‘સ્વીટ 16’ ઉજવાય એ તો હજી સમજાય; પણ શ્રીદેવીના કિસ્સામાં તો ૧૨ જ વર્ષની ઉંમરે પુખ્ત પાત્ર ભજવવાનું તેમના નામે છે. જો કે ખુદ શ્રીદેવીએ ૨૦૧૭માં ‘મૉમ’ રિલીઝ થવાના દિવસોમાં વીર સંઘવીના કાર્યક્રમમાં એક મોટા આશ્ચર્યનો ખુલાસો કર્યો હતો. ‘શ્રી’એ કહ્યું હતું કે, દક્ષિણની એક ફિલ્મમાં સાડી પહેરીને પુખ્ત વયની અભિનેત્રી તરીકે રોમેન્ટિક પાત્રમાં એન્ટ્રી કરી, ત્યારે તેમની ઉંમર સાડા દસ વર્ષની જ હતી! તેમના કહેવા પ્રમાણે, તે સમયે પોતે ચાઇલ્ડ આર્ટિસ્ટ તરીકે પણ કામ કરતાં હતાં. ટૂંકમાં, બહુ ઊંડા ન ઉતરીએ તો પણ એટલું તો ચોક્કસ કે સાડા દસ કે ઇવન બાર એ કાંઇ હીરોઇન બનવાની ઉંમર તો નહોતી જ. સાથે સાથે એ વાત પણ સાચી છે કે તામિલ કલ્ચરમાં છોકરી પ્રથમવાર માસિક ધર્મમાં બેસે તેની ઉજવણી (પ્યુબર્ટી સેલિબ્રેશન) આજે પણ લગ્ન જેવી ધામધૂમથી થાય છે. પોતાની દીકરી ‘મોટી થઈ ગઈ છે’ એવું સમાજમાં જાહેર કરવાનો અને જૂના, બાળ-લગ્નના, જમાનામાં તો પુત્રી પ્રજનનક્ષમ થઈ હોઇ લગ્ન માટે ઉપલબ્ધ હોવાની ઘોષણા સમાન એ વિધિ હતો. નવા સમયમાં શ્રીદેવી અને અગાઉ રેખા જેવા કિસ્સાઓ જોતાં એમ લાગે કે એક બાળ-અભિનેત્રી હવે તરુણ અવસ્થામાં આવી હોઇ તેની ઉંમર હીરોઇન થવાને લાયક થઈ ચૂકી હોવાનો ફિલ્મી દુનિયાને ઇશારો કહી શકાય!